《泉州贡闱庆成》
宋代·真德秀

维南有州古佛国，选佛场开自畴昔。
谁欤经始梅溪翁，万桂森森皆手植。
文风日盛贤材多，粉袍立鹄肩相摩。
万间庇士岂不欲，环视柰无余地何。
那知吉壤在咫尺，鬼神撝呵天所惜。
一朝幻出青瑶宫，山灵献卜龙避席。
昔虞局促今恢舒，乘黄骋足腾康衢。
辟新葺旧两辉映，美哉轮奂雄规橅。
岁直金虬大魁出，剩喜庆成逢此日。
来春甲子又一周，天相吾泉真可必。
蝉联四坐皆豪英，一樽敬为诸君倾。
浮云富贵靡定态，要看名节留芬馨。
我今归作渔樵侣，清梦犹驰笋江浒。
凤鸣侧耳听朝阳，把酒空山为起舞。

作者简介：真德秀（1178年10月27日－1235年5月20日），本姓慎，因避孝宗讳改姓真。始字实夫，后更字景元，又更为希元，号西山。福建路建宁府浦城县（今福建省浦城县仙阳镇）人 。南宋后期理学家、大臣，学者称其为“西山先生”。有《真文忠公集》都传世。